Portalul de promovare a României ca destinaţie turistică www.romania.travel a redevenit activ, începând de sâmbătă, după ce ministrul Turismului a plătit suma necesară reactivării acestuia, potrivit uni comunicat al ministerului.





Conform documentului, ministrul Turismului, Bogdan Gheorghe Trif, a dispus identificarea de urgenţă în Ministerul Turismului a măsurilor legale pentru preîntâmpinarea în viitor a blocării site-ului, notează Agerpres.



"Portalul www.romania.travel este un mijloc important de promovare turistică a României, pe care dorim să îl menţinem. Am dispus în Ministerul Turismului identificarea în regim de urgenţă a măsurilor necesare pentru rezolvarea pe termen lung a aspectelor de natură legală, economică şi tehnică în această speţă. Am în vedere multiplicarea acestor instrumente de promovare în plan internaţional a României ca destinaţie turistică", a subliniat ministrul Bogdan Gheorghe Trif.

Romania.travel, site-ul oficial al turismului românesc din ultimii ani, nu a mai putut fi fi accesat pentru că reprezentanţii Ministerului Turismului, care îl au în administrare, nu au achitat taxa anuală pentru deţinerea domeniului.